CELEX: 32016R0665
Language: lv
Date: 2016-04-26 00:00:00
Title: Komisijas Īstenošanas regula (ES) 2016/665 (2016. gada 26. aprīlis) par atsevišķu preču klasifikāciju kombinētajā nomenklatūrā

29.4.2016   
               
               
                  LV
               
               
                  Eiropas Savienības Oficiālais Vēstnesis
               
               
                  L 115/22
               
            KOMISIJAS ĪSTENOŠANAS REGULA (ES) 2016/665
      (2016. gada 26. aprīlis)
      par atsevišķu preču klasifikāciju kombinētajā nomenklatūrā
      EIROPAS KOMISIJA,
      ņemot vērā Līgumu par Eiropas Savienības darbību,
      ņemot vērā Padomes 1987. gada 23. jūlija Regulu (EEK) Nr. 2658/87 par tarifu un statistikas nomenklatūru un kopējo muitas tarifu (1) un jo īpaši tās 9. panta 1. punkta a) apakšpunktu,
      tā kā:
      
                  (1)
               
               
                  Lai nodrošinātu Regulai (EEK) Nr. 2658/87 pievienotās kombinētās nomenklatūras vienveidīgu piemērošanu, ir jāpieņem noteikumi par šīs regulas pielikumā minēto preču klasifikāciju.
               
            
                  (2)
               
               
                  Regulā (EEK) Nr. 2658/87 ir izklāstīti vispārīgie kombinētās nomenklatūras interpretācijas noteikumi. Minētie noteikumi attiecas arī uz jebkuru citu nomenklatūru, kura pilnīgi vai daļēji balstās uz KN vai pievieno tai papildu apakšnodaļas un ir izveidota ar īpašiem Savienības noteikumiem, lai piemērotu tarifu un citus pasākumus, kas saistīti ar preču tirdzniecību.
               
            
                  (3)
               
               
                  Šīs regulas pielikuma tabulas 1. ailē aprakstītās preces saskaņā ar minētajiem vispārīgajiem noteikumiem būtu jāklasificē ar minētās tabulas 2. ailē norādīto KN kodu atbilstīgi 3. ailē noteiktajam pamatojumam.
               
            
                  (4)
               
               
                  Ir lietderīgi noteikt, ka saistošo izziņu par tarifu, kas izdota attiecībā uz precēm, uz kurām attiecas šī regula, bet kas neatbilst šīs regulas noteikumiem, izziņas turētājs var turpināt izmantot noteiktu laikposmu saskaņā ar Padomes Regulas (EEK) Nr. 2913/92 (2) 12. panta 6. punktu. Būtu jānosaka, ka minētais laikposms ir trīs mēneši.
               
            
                  (5)
               
               
                  Šajā regulā paredzētie pasākumi ir saskaņā ar Muitas kodeksa komitejas atzinumu,
               
            IR PIEŅĒMUSI ŠO REGULU.
      1. pants
      Pielikuma tabulas 1. ailē aprakstītās preces kombinētajā nomenklatūrā klasificē ar tabulas 2. ailē norādīto KN kodu.
      2. pants
      Saistošo izziņu par tarifu, kas neatbilst šīs regulas noteikumiem, saskaņā ar Regulas (EEK) Nr. 2913/92 12. panta 6. punktu var turpināt izmantot trīs mēnešus no šīs regulas spēkā stāšanās dienas.
      3. pants
      Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
      
         Šī regula uzliek saistības kopumā un ir tieši piemērojama visās dalībvalstīs.
         Briselē, 2016. gada 26. aprīlī
         
            
               Komisijas
            
            
               un tās priekšsēdētāja vārdā –
            
            
               Nodokļu politikas un muitas savienības ĢD ģenerāldirektors
            
            Stephen QUEST
         
      
      
         (1)  OV L 256, 7.9.1987., 1. lpp.
      
      
         (2)  Padomes 1992. gada 12. oktobra Regula (EEK) Nr. 2913/92 par Kopienas Muitas kodeksa izveidi (OV L 302, 19.10.1992., 1. lpp.).
      
         PIELIKUMS
         
                     Preču apraksts
                  
                  
                     Klasifikācija
                     (KN kods)
                  
                  
                     Pamatojums
                  
               
                     (1)
                  
                  
                     (2)
                  
                  
                     (3)
                  
               
                     Rokā turams elektrisks aparāts (tā sauktā “līmes pistole”), kas paredzēts, lai uzliktu karstu izkausētu līmi uz koka un citiem materiāliem. Aparāta korpuss ir izgatavots no plastmasas, un tam ir maināma sprausla no parastā metāla. Sprausla ir regulējama tā, lai varētu pielāgot līmes plūsmu.
                     Kad aparāts ir ieslēgts, tiek karsēta pievadcaurule, kuru kontrolē termostats, savukārt tā sakarsē maināmu līmes stienīti (līdz maksimālajai temperatūrai 207 °C). Līme kļūst mīksta, un to var uzlikt līmējamajiem materiāliem.
                     Izstrādājumu paredzēts izmantot galvenokārt profesionālām vajadzībām, piemēram, iepakošanas nozarē, mēbeļu nozarē vai stendu montāžā.
                     Sk. attēlu (*).
                  
                  
                     8419 89 98 
                  
                  
                     Klasifikācija noteikta, ievērojot kombinētās nomenklatūras 1. un 6. vispārīgo interpretācijas noteikumu, XVI sadaļas 3. piezīmi un KN kodu 8419 , 8419 89  un 8419 89 98  formulējumu.
                     Klasificēšana pozīcijā 8205  pie rokas darbarīkiem no parastajiem metāliem, kas citur nav minēti un iekļauti, nav iespējama, jo aparāta funkcija ir minēta 84. nodaļā.
                     Klasificēšana pozīcijā 8424  pie mehāniskām ierīcēm šķidrumu vai pulverveida vielu izsmidzināšanai vai izkliedēšanai vai pie pulverizatoriem arī nav iespējama, jo līme netiek ne izsmidzināta, ne izkliedēta.
                     Klasificēšana pozīcijā 8516  pie elektrotermiskām ierīcēm mājsaimniecības vajadzībām arī nav iespējama, jo aparātu paredzēts izmantot profesionālām vajadzībām un parasti to neizmanto mājsaimniecības vajadzībām (sk. arī Harmonizētās sistēmas (HS) skaidrojumus par pozīciju 8516 , (E) punktu).
                     Klasificēšana pozīcijā 8465  pie darbmašīnām koka apstrādei arī nav iespējama, jo ar aparātu koka apstrādi neveic. Turklāt aparātu tur rokā, nevis kaut kur piemontē (sk. arī HS skaidrojumus par pozīciju 8465 ).
                     Aparāts ir paredzēts, lai procesā, kas saistīts ar temperatūras maiņu, kuru panāk ar karsēšanu (funkcija, uz kuru attiecas pozīcija 8419 ), un kas uzskatāms par galveno funkciju, apstrādātu materiālus un lai regulētu līmes plūsmu un tās uzlikšanu (atsevišķa funkcija, kas nav minēta vai iekļauta citur).
                     Tāpēc tas ir klasificējams ar KN kodu 8419 89 98  pie citādām iekārtām ar elektrisku karsēšanu materiālu apstrādei.
                  
               
            (*)  Attēls pievienots tikai informācijai.